
Narva Linnavolikogu 19.12.2019 otsuse nr 68 „Vaksali tn 19 ja selle lähiala detailplaneeringu koostamise algatamine“ kehtetuks tunnistamine ja detailplaneeringu menetluste lõpetamine

1. Asjaolud ja menetluse käik
Narva Linnavolikogu 19.12.2019 otsusega nr 68 algatati Vaksali tn 19 ja selle lähiala detailplaneeringu koostamine. Planeeringuala asub Narva linnas Joaoru linnaosas ja selle pindala on ca 1,5 ha. Vastavalt 27.11.2019 sõlmitud lepingule nr 07/2019 „Vaksali tn 19 ja lähiala detailplaneeringu koostamise korraldamise ja finantseerimise kohta“ kohustus Welest24 OÜ ehk huvitatud isik tasuma kõik detailplaneeringu koostamisega seotud kulud. Planeeringukohaste avalikuks kasutamiseks ette nähtud tee ja sellega seonduvate rajatiste, haljastuse, välisvalgustuse ning tehnorajatiste väljaehitamine oleks olnud pärast planeeringu kehtestamist huvitatud isiku kohustuseks (PlanS § 131).

Detailplaneeringu eesmärk oli Vaksali tn 19 krundile kaubanduskeskuse ehitusõiguse määramine ja liikluskorralduse muutmine piirkonnas. Kavandatud ehitiste arv krundil oli 1 ning selle ehitusalune pind kuni 2500 m². Lubatud hoone korruselisus kuni 3 maapealset ja 1 maa-alust korrust ühes kõrgusega kuni 13 m. Algatatud detailplaneering pidi lahendama liikluskorralduse (juurdepääsud ja parkimine), ehitatava ja lammutatava hoonestuse asupaigad, maa-ala heakorrastuse ja haljastuse küsimused ning määrama tehnovõrkude asukohad. Algatatud detailplaneering ei oleks toonud kaasa kehtiva Narva linna üldplaneeringu muutmise ettepanekut.

24.08.2021 esitas huvitatud isik avalduse, millega taotles Vaksali tn 19 ja selle lähiala detailplaneeringu koostamise lõpetamist seoses kinnistu müügiga. Kõik planeeringu avalikustamisega seotud kulud on huvitatud isiku poolt tasutud. Uus kinnistu omanik andis teada, et ei soovi lepingujärgseid huvitatud isiku kohustusi üle võtta.

2. Õiguslikud alused
2.1 Planeerimisseaduse § 129 lõike 1 punkti 2 kohaselt detailplaneeringu koostamise võib lõpetada kui kinnisasja omanik esitab taotluse detailplaneeringu koostamise lõpetamiseks.
2.2 Haldusmenetluse seaduse § 68 lõike 2 kohaselt haldusakti kehtetuks tunnistamise otsustab haldusorgan, kelle pädevuses oleks haldusakti andmine kehtetuks tunnistamise ajal.

3. Otsus

Tunnistada Narva Linnavolikogu 19.12.2019 otsus nr 68 „Vaksali tn 19 ja selle lähiala detailplaneeringu koostamise algatamine“ kehtetuks ja lõpetada detailplaneeringu koostamise menetlus. 

4. Rakendussätted
4.1. Narva Linnavalitsuse Arhitektuuri- ja Linnaplaneerimise Ametil avaldada otsus ajalehes, milles Narva linn avaldab ametlikke teateid, ning ameti veebilehel.
4.2. Käesolev otsus jõustub teatavakstegemisest.
4.3. Käesolevat otsust on võimalik vaidlustada Tartu Halduskohtu Jõhvi kohtumajas 30 päeva jooksul jõustumisest.

